อินเดียสุดอั้นขยับดอกเบี้ยหนีเงินเฟ้อสูง
อินเดียสวนทางแบงก์ชาติเอเชีย ขยับขึ้นดอกเบี้ยรอบใหม่ ชี้เงินเฟ้อน่าห่วงกว่า
17 ก.ย. 2554

อินเดียสวนทางแบงก์ชาติเอเชีย ขยับขึ้นดอกเบี้ยรอบใหม่ ชี้เงินเฟ้อน่าห่วงกว่า 
ธนาคารกลางอินเดีย ประกาศขึ้นอัตราดอกเบี้ยครั้งใหม่ เมื่อวันที่ 16 ก.ย. อีก 0.25% ส่งผลให้ดอกเบี้ยซื้อคืนพันธบัตรปรับขึ้นไปอยู่ที่ 8.25% นับเป็นการขึ้นดอกเบี้ยต่อเนื่องครั้งที่ 12 ในรอบ 18 เดือน จากความกังวลต่อภาวะเงินเฟ้อที่ใกล้แตะเลข 2 หลัก โดยสวนทางกับอีกหลายชาติเอเชียที่เริ่มชะลอการขึ้นอัตราดอกเบี้ย จากความกังวลต่อปัญหาหนี้ยุโรปและสหรัฐ 
ทัพวูรี ซับบาราโอ ผู้ว่าการธนาคารกลางอินเดีย กล่าวว่า การขึ้นดอกเบี้ยครั้งนี้เป็นเพราะภาวะเงินเฟ้อในประเทศยังสูงกว่าระดับที่กำหนดไว้ว่า ควรอยู่ที่ราว 5% แต่ตัวเลขเงินเฟ้อในสัปดาห์ล่าสุด กลับพุ่งไปเกือบถึง 9.5% แล้ว 
ภายหลังการปรับขึ้นดอกเบี้ย บริษัทน้ำมันของรัฐบาลอินเดียยังได้ประกาศขึ้นราคาน้ำมันอีกลิตรละ 3.32 รูปี (0.07 เหรียญสหรัฐ) เนื่องจากอัตราแลกเปลี่ยนค่าเงินที่ลดลง ส่งผลให้บริษัทต้องนำเข้าน้ำมันในราคาแพงขึ้น 
ทั้งนี้ อินเดียกำลังเผชิญทั้งภาวะเงินเฟ้อพุ่งสูง และการเติบโตทางเศรษฐกิจที่ชะลอตัวลงไปพร้อมกัน โดยผลิตภัณฑ์มวลรวมในประเทศ (จีดีพี) ไตรมาสระหว่างเดือน เม.ย.–มิ.ย. ขยายตัวได้ 7.7% เมื่อเทียบกับไตรมาสเดียวกันของปีก่อนหน้า ซึ่งขยายตัวได้ 8.8% ขณะที่เศรษฐกิจอินเดียเติบโตได้ 8.5% ในปีงบประมาณที่แล้ว